Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 668/13/8811	Trebišov, 25.3.2015
EEČ : 2-69-114-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 59/2009 Zbierky zákonov

Rozhodol: 	prokurátorka Okresnej prokuratúry Trebišov
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Ako zákonný otec si neplní z nedbanlivosti vyživovaciu povinnosť voči svojej dcére XXXXX, XXXXX ktorá mu vyplýva zo Zákona o rodine, a to v mieste bydliska, ako aj inde od 14.07.2009 do 16.08.2013, i keď mu bola uložená rozsudkom OS v Trebišove č. 7P/370/2008 zo dňa 24.11.2008, ktorý nadobudol právoplatnosť dňa 14.01.2009 platiť výživné XXXXX v sume   24,49 € / 738 ,- Sk / mesačne počnúc od právoplatnosti výroku rozsudku o zverení XXXXX do náhradnej starostlivosti vždy do 25. dňa v mesiaci vopred k rukám navrhovateľky XXXXX, nar. 14.07.1957, trvale bytom XXXXX, XXXXX, čím takto na bežnom výživnom dlhuje sumu 1.224,50 € pričom skutku sa dopustil závažnejším spôsobom konania, a to po dlhší čas,

lebo zanikla trestnosť činu

Odôvodnenie:
	Uznesením vyšetrovateľa OR PZ, OKP XXXXX,   sp. zn. ORP-488/OVK-TV-2013 zo dňa 22.10.2013 bolo vznesené obvinenie XXXXX za prečin zanedbania povinnej výživy podľa § 207 ods. 1, ods. 3 písm. b/ Tr. zákona, na tom skutkovom základe, ako je to uvedené vo výrokovej časti tohto uznesenia.
	
	Obvinený v priebehu vyšetrovania využil ustanovenie § 86 ods. 1 písm. a/ Tr. zákona o účinnej ľútosti a dlh na bežnom výživnom za obdobie od 14.07.2009 do 16.08.2013 vo výške 1.224,50 € uhradil svojej dcére, oprávnenej XXXXX, nar. XXXXX v mesiaci február 2015 osobne do jej vlastných rúk.  

Uvedené skutočnosti potvrdila XXXXX dňa 05.03.2015, kedy uviedla, že dlh na bežnom výživnom za žalované obdobie považuje zo strany obvineného za uhradený.

Keďže trestný čin nemal trvale nepriaznivé následky, lebo páchateľ svoju vyživovaciu povinnosť dostatočne splnil skôr, než bolo o jeho trestnej veci rozhodnuté, trestné stíhanie sa zastavuje, lebo zanikla trestnosť činu.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Valéria Kovalová
prokurátorka